Uttrupgård Plejehjems beboere skal torsdag dyrke motion på en lidt anderledes, og forhåbentligt sjov, måde, end hvad de er vant til. Der er nemlig lagt op til balloner, der skal fanges i luften og dribles ned i en metalkasse, kugler, der skal fejres med en kost ind i en papkasse med point-huller og risposer, der skal sparkes i mål. -	Jeg er glad for at være her – meget glad, og nu er vi kommet lidt i træning, siger Ruth Nielsen, som er beboer på plejehjemmet, som også går til gymnastik i hverdagen. Hun håber på, at der i fremtiden vil være endnu mere træning på plejehjemmets program. -	Der må godt være lidt mere træning, siger Ruth Nielsen. Hvorfor er det vigtigt for dig? -	Det har det altid været. Vil inspirere andre Stine Rex er ultraløber og fitnesschef i Nørresundby Idrætscenter, og hun har blandt andet gennemført distancer på mere end 200 kilometer. Hendes livsmål er at få alle til dyrke motion uanset alder. Derfor vil hun gerne rundt på andre nordjyske plejehjem for at få de ældre op af stolene. -	Vi tænkte, at det kunne være sjovt at lave sådan en dag på plejehjemmet, hvor vi laver en masse træning, siger Stine Rex og tilføjer: -	Vi håber at inspirere andre plejehjem til at lave noget lignende, fordi alt det, vi skal lave i dag, har vi brugt 50 kroner på i udgifter. Se mere fra besøget her: Håber, de tager det til sig Stine Rex er inspireret af videoer fra USA, hvor plejehjemsbeboere dyrker motion på sjove og anderledes måder. Mens Ruth Nielsen og de andre beboere på plejehjemmet er godt i gang med opvarmning, så sidder Stine Rex og håber på, at både beboerne og plejehjemmet vil tage den aktive hverdag til sig. -	Jeg håber, at plejehjemmet har nogle gode øvelser, de kan bruge selv, fordi de har ikke midlerne og tiden til at lære de her øvelser, siger hun. Er der andre plejehjem, som også gerne vil i gang med at have flere aktive dage for deres beboere, så tilbyder Stine Rex, at de kan tage fat i hende. I torsdagens nyhedsudsendelse klokken 19.30 kommer der også et indslag fra plejehjemmet, hvor man kan se endnu mere til øvelserne.

Opsummering:
Ultraløberen Stine Rex vil få flere til at dyrke motion – også plejehjemsbeboerne – og det skal ske med anderledes og sjove øvelser.